ভারতীয় ফিল্ম পরিচালক ও সমালোচক ফয়জল সইফ পরিচিত তাঁর বিতর্কিত কিছু ছবির জন্য। ‘জিজ্ঞাসা’, ‘পাঁচ ঘণ্টে মে পাঁচ কড়োর’,  ‘ম্যায় হু রজনীকান্ত’ খ্যাত এই পরিচালক তাঁর শেষ ছবিটির জন্য বেশ কিছু দিন খবরের শীর্ষে ছিলেন। দক্ষিণী সুপারস্টার রজনীকান্ত প্রবল আপত্তি তোলেন তাঁর নাম ব্যবহারের জন্য। পরবর্তীকালে মাদ্রাজ হাই কোর্টের হস্তক্ষেপে ছবির নাম পরিবর্তন করে হয় ‘ম্যায় হু (পার্ট-টাইম) কিলার’। গত মাসের ২২ তারিখ মুক্তি পায় এই কমেডি ছবিটি। এ বার আরও এক ধাপ এগিয়ে আরও দুঃসাহসিকতার পরিচয় দিলেন ফয়জল। সূত্রের খবর অনুযায়ী তাঁর আসন্ন ‘ফর অ্যাডাল্টস ওনলি’ ছবির জন্য না কি তিনি কথা বলেছেন মার্কিন টেলিভিশন সেলিব্রিটি কিম কার্দাশিয়ানের সঙ্গে। প্রেম-রোমাঞ্চে ভরা এই ছবির লিড-রোলে অভিনয়ের জন্যই তিনি কিমের কথা ভেবেছেন। কোনও ভারতীয় অভিনেত্রী এ হেন ‘বোল্ড’ চরিত্রে অভিনয় করার সাহস দেখাবেন না বলে মনে করেন পরিচালক। সেই জন্যই আন্তর্জাতিক অভিনেত্রীর খোঁজে যান ফয়জল। তাঁর মতে এই ছবিটি ভারতীয় সিনেমার একটি ‘বোল্ডেস্ট অ্যান্ড ডার্টিয়েস্ট’ প্রোজেক্ট। কিম বর্তমানে অন্তঃসত্ত্বা। কিন্তু তাতে মোটেই দমে যাননি ফয়জল। কিমের ‘হ্যাঁ’-এর আশায় বসে আছেন তিনি। সব ঠিকঠাক হলে আগামী সেপ্টেম্বর থেকে শুটিংয়ের কাজ শুরু হওয়ার কথা। কথা আছে, ছবিটি হিন্দি, তামিল ও তেলেগু ভাষায় তৈরি হবে।